
ZAPISNIK
17. SEDNICE ODBORA ZA ODBRANU I UNUTRAŠNjE POSLOVE, 
ODRŽANE 24. NOVEMBRA 2025. GODINE

	
 Sednica je počela u 11,00 časova.

Sednici je, u skladu sa članom 70. stav 1. alineja prva Poslovnika Narodne skupštine, predsedavao mr Milovan Drecun, predsednik Odbora.

Sednici su prisustvovali članovi Odbora: prof. dr Zoran Dragišić, Darko Jovanović, prof. dr Marko Milenković, Tomislav Janković, dr Dušan Bajatović, prof. dr Mitar Kovač, Miroslav Aleksić, Zdravko Ponoš i Bogdan Radovanović. 

Sednici su prisustvovali zamenici članova Odbora: Dane Stanojčić, zamenik prisutnog člana Marka Milenkovića,  Miloš Gnjidić, zamenik odsutnog člana Jasmine Obradović, Aleksandar Đukić, zamenik odsutnog člana Dragana M Markovića i Radovan Tvrdišić, zamenik odustnog člana Biljane Pantić Pilja.

Sednici nisu prisustvovali članovi Odbora: Marija Jevđić, Aleksandar Pavić, Đorđo Đorđić i dr Miloš Jovanović.
Sednici su prisustvovali predstavnici Ministarstva odbrane: Bratislav Gašić,  ministar odbrane, Nebojša Nikolić, v.d. sekretara Ministarstva odbrane, brigadni general dr Slađan Hristov, načelnik Uprave za ljudske resurse (J-1) Generalštaba Vojske Srbije, brigadni general prof. dr Boban Đorović, rektor Univerziteta odbrane Ministarstva odbrane, pukovnik Nikola Matović, šef Kabineta ministra odbrane, pukovnik dr Radan Kostić, direktor Fonda za socijalno osiguranje vojnih osiguranika, pukovnik Nemanja Borovčanin  iz Uprave za vojno zdravstvo Ministarstva odbrane i potpukovnik Dejan Andrić iz Kabineta načelnika Generalštaba Vojske Srbije	
Predsednik Odbora je obavestio prisutne da je sednicu, u skladu sa članom 72. stav 2. Poslovnika, sazvao u roku kraćem od predviđenog Poslovnikom kako bi se što pre razmotrile tačke predloženog dnevnog reda.

	Na predlog predsednika, Odbor je većinom glasova utvrdio sledeći

D n e v n i  r e d:

              -  Usvajanje zapisnika 16. sednice Odbora,

1. Razmatranje Predloga zakona o zdravstvenoj zaštiti i zdravstvenom osiguranju vojnih osiguranika, koji je podnela Vlada (broj: 011-2237/25 od 7. novembra 2025. godine) u načelu;
2. Razmatranje Predloga zakona o vojnom obrazovanju, koji je podnela Vlada (broj: 011-2249/25 od 7. novembra 2025. godine) u načelu;
3. Razmatranje Predloga zakona o izmenama i dopunama Zakona o Vojsci Srbije, koji je podnela Vlada (broj: 011-2348/25 od 21. novembra 2025. godine) u načelu.
Mr Milovan Drecun je, na osnovu člana 82, a shodno članu 92. st 2. i 4. i članu 157. stav 2. Poslovnika Narodne skupštine, podneo predlog da Odbor obavi zajednički  pretres o tačkama od 1. do 3. predloženog dnevnog reda, što je Odbor većinom glasova prihvatio.                                  
            Pre prelaska na rad po utvrđenom dnevnom redu Odbor se izjasnio o zapisniku 16. sednice. Miroslav Aleksić, član Odbora je imao primedbu na navedeni zapisnik. Odbor je većinom glasova  usvojio zapisnik 16. sednice Odbora u izvornom tekstu, koji je u materijalu za sednicu dostavljen svim članovima i zamenicima članova Odbora.
            Predsednik Odbora ja na početku dao reč Bratislavu Gašiću, ministru odbrane koji je ukratko izložio nova rešenja u predlozima zakona iz tačaka od 1. do 3. dnevnog reda. 
           Ministar Gašić je naglasio da se Predlogom zakona o zdravstvenoj zaštiti i zdravstvenom osiguranju vojnih osiguranika ta oblast po prvi put uređuje u celosti i da se istovremeno normativno usklađuje sa propisima koji uređuju zdravstvenu zaštitu i zdravstveno osiguranje u Republici Srbiji, uzimajući u obzir specifičnosti vojnog zdravstva kao organizacionog i funkcionalnog dela Ministarstva odbrane i Vojske Srbije. Dodao je da se konkretno uređuju uslovi za korišćenje elektronskih servisa eBeba, eRecept i eUput od strane vojnih osiguranika i članova njihovih porodica i time omogućava brže, lakše i efikasnije ostvarivanje prava iz oblasti zdravstvene zaštite i zdravstvenog osiguranja. Zaključio je da se donošenjem navedenog zakona unapređuje sistem zdravstvene zaštite u Ministarstvu odbrane i Vojsci Srbije, kao i organizacija vojnog zdravstva, uključujući i organizaciju Fonda za socijalno osiguranje vojnih osiguranika. 
           Predlogom zakona o vojnom obrazovanju usklađuje se normativa u ovoj oblasti sa opštim propisima koji uređuju oblast obrazovanja u Republici Srbiji uz uvažavanje specifičnosti vojnog obrazovanja, posebno srednjeg i visokog vojnog obrazovanja.             Ministar Gašić je posebno istakao da se predloženim zakonom stvara pravni osnov za donošenje podzakonskog propisa kojim se reguliše upućivanje na školovanje i usavršavanje profesionalnih pripadnika Vojske Srbije. Dodao je da je učenicima završne godine srednjih vojnih škola, u skladu sa republičkim propisom u oblasti obrazovanja, omogućeno polaganje opšte mature. Naglasio je da je Predlogom zakona izvršeno odgovarajuće pozicioniranje škole Nacionalne odbrane „Vojvoda Radomir Putnik“ u sastavu Univerziteta odbrane i zaključio da  će se donošenjem novog zakona unaprediti sistem vojnog obrazovanja, podizanje kvaliteta obrazovnog procesa, kao i položaj svih onih koji učestvuju u obrazovnom procesu i položaj onih koji se školuju, usavršavaju i vojnostručno osposobljavaju.
	Predlogom zakona o izmenama i dopunama Zakona o Vojsci Srbije stvaraju se uslovi za obezbeđenje povoljnijeg položaja profesionalnih vojnika na službi u Vojsci Srbije i predviđa se mogućnost da zasnuju radni odnos na neodređeno vreme nakon isteka probnog ugovora na određeno vreme. Na navedeni način će se postići efikasnija popuna, organizacija i funkcionisanje Vojske Srbije. Ministar Gašić se posebno osvrnuo na zlonamerne i tendenciozne kritike u delu javnosti kojima se skreće pažnja sa rešenja kojima se stvaraju uslovi za obezbeđenje povoljnijeg položaja profesionalnih vojnika u Vojsci Srbije. Tom prilikom je citirao odredbe pojedinih članova Ustava RS i Zakona o Vojsci Srbije i naglasio da treba imati u vidu činjenicu da nadležnost predsednika Republike u delu odlučivanja o upotrebi Vojske Srbije i komandovanja njome u miru i ratu, počevši od 2006. godine pa zaključno sa konkretnim predloženim izmenama i dopunama zakona nije menjana niti proširena u bilo kom vidu. 

U diskusiji su učestvovali: Bogdan Radovanović, Miroslav Aleksić, Zdravko Ponoš, Zoran Dragišić, Mitar Kovač i Bratislav Gašić.

U skladu sa članom 117. st. 1. i 4, shodnom primenom člana 109. Poslovnika Narodne skupštine, predsednik Odbora je narodnom poslaniku Bogdanu Radovanoviću, članu Odbora, izrekao meru opomene, a narodnom poslaniku Zdravku Ponošu, članu Odbora, dve mere opomene.
Nakon diskusije pristupilo se izjašnjavanju o tačkama dnevnog reda.
Odbor je, na predlog predsednika, većinom glasova (10 „za“, nije glasalo dvoje)  odlučio da predloži Narodnoj skupštini da prihvati Predlog zakona o zdravstvenoj zaštiti i zdravstvenom osiguranju vojnih osiguranika u načelu.
            Odbor je, na predlog predsednika, većinom glasova (9 „za“, 1 „protiv“, nije glasalo dvoje),  odlučio da predloži Narodnoj skupštini da prihvati Predlog zakona o vojnom obrazovanju u načelu. 

            Odbor je, na predlog predsednika, većinom glasova (9 „za“, 1 „protiv“, nije  glasalo dvoje), odlučio da predloži Narodnoj skupštini da prihvati Predlog zakona o izmenama i dopunama Zakona o Vojsci Srbije u načelu.
           Za izvestioca Odbora na sednici Narodne skupštine određen je narodni poslanik Darko Jovanović, zamenik predsednika Odbora.

  	Sednica je završena u 12,30 časova.

Sastavni deo ovog zapisnika čini obrađeni tonski snimak sednice Odbora.


      SEKRETAR ODBORA		                 		      PREDSEDNIK ODBORA   

